কলকাতা নাইট রাইডার্সে যখন বাংলার তারকারাই দিনের পর দিন ব্রাত্য, তখন মুম্বই ইন্ডিয়ান্সে ডাক পড়ল তিন বঙ্গ ক্রিকেটারের। মুম্বই ইন্ডিয়ান্সে ট্রায়াল দিতে যাচ্ছেন সুদীপ চট্টোপাধ্যায়, আমির গনি এবং মুকেশ কুমার। ২৭ ও ২৮ ডিসেম্বর আমদাবাদের মোতেরা স্টেডিয়ামে ট্রায়াল দেবেন তাঁরা। ট্রায়ালের সময় থাকতে পারেন সচিন তেন্ডুলকর বা অনিল কুম্বলের মতো মুম্বই ইন্ডিয়ান্সের মেন্টরদের কেউ। গত আইপিএলের চ্যাম্পিয়ন দল থেকে তিন ক্রিকেটারের কাছে বিমানের টিকিট পাঠিয়ে দেওয়া হয়েছে। আজ, শনিবার সন্ধ্যায় আমদাবাদ উড়ে যাচ্ছেন সুদীপরা।
জানা গিয়েছে, মুম্বইয়ের প্রাক্তন ক্রিকেটার সাইরাজ বাহুতুলে বাংলার কোচিংয়ের দায়িত্ব নেওয়ার পরই এখানকার পারফর্মারদের ব্যাপারে খোঁজ নিতে শুরু করে মুম্বই ইন্ডিয়ান্স শিবির। তাদের সহকারী কোচ ও জাতীয় দলের প্রাক্তন ক্রিকেটার রাহুল সাংভি নিয়মিত বাহুতুলের সঙ্গে যোগাযোগ রাখেন। বাংলার কোচের মুখে তিন ক্রিকেটারের প্রশংসা শুনেই তাঁদের ট্রায়ালে ডেকে দেখে নেওয়ার সিদ্ধান্ত নিয়েছে নীতা অম্বানির দল।
সুদীপ চলতি মরসুমে রঞ্জি ট্রফিতে বাংলার ব্যাটিংকে ভরসা দিচ্ছেন। অফস্পিনার আমির ও পেসার মুকেশ চলতি মরসুমেই বাংলার হয়ে রঞ্জি অভিষেক ঘটিয়েছেন। শুক্রবার সুদীপ বললেন, ‘‘এটা আমাদের কাছে একটা বড় সুযোগ। ট্রায়ালে নিজেকে প্রমাণ করার জন্য সর্বস্ব উজাড় করে দেব।’’